b"\n_START_ARTICLE_\nVeikli\xc5\xb3j\xc5\xb3 \xc5\xbemoni\xc5\xb3 bendrija\n_START_PARAGRAPH_\nVeikli\xc5\xb3j\xc5\xb3 \xc5\xbemoni\xc5\xb3 bendrija (angl. Business Men's Fellowship) \xe2\x80\x93 ekumenin\xc4\x97 krik\xc5\xa1\xc4\x8dioni\xc5\xb3 vyr\xc5\xb3 organizacija._NEWLINE_Bendrijai priklauso tik vyrai, tod\xc4\x97l Lietuvoje dar sutinkamas pavadinimas \xe2\x80\x9eVeikli\xc5\xb3j\xc5\xb3 vyr\xc5\xb3 bendrija\xe2\x80\x9c, nors, atskirais atvejais, bendrijos veikloje dalyvauja ir moterys. Organizacijos skelbiamas tikslas \xe2\x80\x93 pad\xc4\x97ti vyrams atsigr\xc4\x99\xc5\xbeti \xc4\xaf Diev\xc4\x85, kad jie vadovaut\xc5\xb3si Biblijos principais savo gyvenime._NEWLINE_Organizacij\xc4\x85 1952 m. Kalifornijoje (JAV) \xc4\xafk\xc5\xabr\xc4\x97 fermeris, i\xc5\xa1eivis i\xc5\xa1 Arm\xc4\x97nijos Demosas \xc5\xa0akarianas. 1974 m. jis buvo pakviestas \xc4\xaf Vatikan\xc4\x85, kur buvo oficialiai \xc4\xafvertinta \xc5\xa1ios bendrijos veikla. Bendrija turi savo skyrius 160 \xc5\xa1ali\xc5\xb3. Bendrija organizuoja bendrus susirinkimus, ta\xc4\x8diau i\xc5\xa1skirtinis ir originalus j\xc5\xb3 susib\xc5\xabrim\xc5\xb3 ir evangelizacijos b\xc5\xabdas yra banketai. Prie vai\xc5\xa1i\xc5\xb3 stalo dalijamasi savo tik\xc4\x97jimo patirtimi. Toki\xc5\xb3 rengini\xc5\xb3 pagrindin\xc4\x99 dal\xc4\xaf sudaro vyr\xc5\xb3 liudijimai: kaip Dievas veikia j\xc5\xb3 asmeniniame gyvenime._NEWLINE_Lietuvoje Tarptautin\xc4\x97 veikli\xc5\xb3j\xc5\xb3 \xc5\xbemoni\xc5\xb3 bendrija prad\xc4\x97jo veikti Kaune 1993 metais. Baltijos \xc5\xa1ali\xc5\xb3 koordinatorius yra Ar\xc5\xabnas Gvazdikas."